Parel Vallei se nuutverkose Beheerliggaam
Boodskap van ons voorsitter: Johan van der Spuy
"Uitnemendheid in'n veranderende wêreld"
In die tyd wat dit my geneem het om die opskrif hierbo te skryf, het die wêreld reeds 250 koppies koffie en 70 koppies tee kafgedraf (ja, ek het dit gegoogle!). Wat meer kommerwekkend is, is dat daar ook intussen omtrent 10 ton afval in die wêreld se oseane beland het en teen die tyd dat ek die skrywe voltooi het, sal dit waarskynlik gestyg het tot meer as 1000 ton. Die oplossing sal seker wees om vinniger te skryf!
Die feit van die saak is dat die wêreld besig is om te verander en teen 'n vinnige spoed. Ons sien daagliks die toevoeging van nuwe tegnologie in ons lewens. Selfone het 'n noodsaaklikheid geword en dit word as vanselfsprekend beskou dat elke huis internettoegang het. Waar laat dit ons as Parel Vallei se beheerliggaam? (Dit laat ons toe om ons maandelikse vergaderings aanlyn te hou – om maar een aspek uit te lig - alhoewel dit egter nie ons eerste keuse sal wees nie.)
Oor die afgelope 35 jaar het Parel Vallei (óns skool) reeds 'n indrukwekkende reputasie opgebou. In die proses is daar 'n elite groep onderwysers en administratiewe personeel wat nie net ons leerders nie, maar ook ons gemeenskap dien.
Hoe moet 'n mens as skool nou voortgaan om die veranderende wêreld tegemoet te gaan? Gelukkig kon'n mens in 35 jaar nog nie te veel "bagasie" versamel nie so ons skool kan lig en vinnig reis.
Die uitdaging waarvoor ons te staan kom, is om dit wat ons voorgangers opgebou het te gebruik om in te bou in ons idee van Denke,Liggaam en Gees – nie net vir ons leerders nie, maar ook vir ons ouers en die gemeenskap waarin ons leef. Ons skool moet innoverende maniere vind om te verseker dat ons leerders nie agtergelaat word in hierdie vinnig veranderende wêreld nie. Nie al ons leerders gaan noodwendig onderskeidings behaal in die matriek-eindeksamen nie, maar wat daarvan as een van hulle die volgende Suid-Afrikaner kan wees wat in die Weense Staatsopera optree, of die Dakar-tydren wen of die eerste Parel Valleier op Mars is?
Die volgende drie jaar is maar 'n vervlietende oomblik in die heelal, maar as beheerliggaam sal ons trots wees as ons eendag kan terugkyk en sê dat ons 'n klein (al is dit ook 'n miniskule een) bydrae kon lewer tot die opbou van ons skool, tot voordeel van ons leerders en om die gemeenskap op te bou.
So waar eindig die "Blue Thread"? Die antwoord is heel eenvoudig:
Dit eindig nooit nie!
Boodskap van ons vorige voorsitter
Wat 'n voorreg en eer om deel te wees van die "Blue Thread"-familie en om die tasbare stemming in ons skool te ondervind soos die Parel Vallei-handelsmerk van krag tot krag gaan – 'n handelsmerk wat werklik 'n formidabele een word en waarop baie jaloers is!
Een van die uitsonderlike aspekte van ons skool is die hoeveelheid uiteenlopende geleenthede wat beskikbaar is – diens, kultuur, akademie, sport. Daar is werklik 'n geleentheid vir elke leerder om betrokke te raak. Dit sal onmoontlik wees om hierdie geleenthede beskikbaar te stel as daar nie uitsonderlike onderwysers (Parel Vallei se kern-uitnemendheid) was nie wat gereeld die mikpunt hoër stel in alles wat hulle doen en in alles wat hulle van hul klasse verwag, .
Die leerders is die rede en motivering vir die ratte van die groot Parel Vallei-masjien om te bly draai en deurlopend geleenthede tot uitnemendheid beskikbaar te stel, wat, as dit aangegryp word, vaardighede, herinneringe en selfvertroue skep wat geen geld kan koop nie.
'n Ander groot bate van PV is ons betrokke en passievolle ouers. U ondersteuning en toegewydheid (van die moeilike, opofferende werk van net 'n ouer wees om aan u kind te voorsien en hulle aan te moedig om die beste te wees wat hulle kan wees), stel Parel Vallei in staat om die beste vir u kinders terug te gee. Ons salueer u!
'Uitnemendheid in 'n veranderende wêreld' … Uitnemendheid word verdien in die oomblik tot oomblik besluite wat onbenullig voorkom, maar met verloop van tyd die saamgestelde (of eksponensiële) gevolg diepsinnig maak . Hierdie waarheid moedig ons aan om voort te gaan om daagliks daardie klein, wyse keuses te maak wat ons een dag sal toerus om by te dra tot die veranderende en uitdagende wêreld waarin ons leef en dit positief te beïnvloed .
As ons terugkyk, besef ons dat ons almal begunstigdes is van die wyse keuses en aksies van manne en vroue wat, oor die jare, stadig maar seker, help bou het aan ons skool van uitnemendheid.
Aan ons vorige Parel Vallei-skoolhoofde, -bestuurspanne, -onderwysers en -beheerliggaamlede: ons is waar ons vandag is as gevolg van julle. Baie dankie!
Die huidige beheerliggaam sal voortgaan om op hierdie omgewing van uitnemendheid te bou en dit te koester met die beste belang van Parel Vallei en al die leerders in gedagte. Dit is vir my 'n groot voorreg om met so 'n professionele en toegewyde span te werk en om die geleentheid te hê om een van die beste skole in Suid-Afrika op hierdie manier te dien.